SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 136

**2020. gada 20. oktobrī**

Atklāta sēde, sākas plkst. 10.00, beidzas plkst. 10.50

Daļēji attālināti, videokonferences formātā

Sēdē piedalās:

**komisijas locekļi:** **Juris Rancāns** *(komisijas priekšsēdētājs)*, **Aldis Blumbergs** *(komisijas priekšsēdētāja biedrs)*, **Edvīns Šnore** *(komisijas sekretārs)*, **Raimonds Bergmanis, Ivans Klementjevs, Ainars Latkovskis, Atis Zakatistovs, Normunds Žunna**

**komisijas darbinieki**: vecākā konsultante Ieva Barvika, konsultantes **Egita Kalniņa, Kristiāna Stūre**

**citas personas:**

* **Tieslietu ministrijas valsts sekretārs Raivis Kronbergs;**
* **Ieslodzījuma vietu pārvaldes priekšniece Ilona Spure;**
* **Valsts probācijas dienesta priekšnieks Mihails Papsujevičs;**
* Finanšu ministrijas Budžeta departamenta Aizsardzības un tiesībsargājošo iestāžu finansēšanas nodaļas vecākā eksperte **Daira Stempere**;

**Sēdi vada:** komisijaspriekšsēdētājs J.Rancāns

**Sēdi protokolē:** K.Stūre

Darba kārtība:

1. Tieslietu ministrijas budžeta programmā plānotais finansējums 2021. gadam un vidēja termiņa budžeta ietvaram, kā arī valsts budžeta līdzekļu izlietojums 2020. gadā.

2. Dažādi.

**J.Rancāns** atklāj sēdi, pārbauda deputātu klātesamību.

*Piedalās deputāti J.Rancāns, A.Blumbergs, E.Šnore, R.Bergmanis, I.Klementjevs, A.Zakatistovs, N.Žunna. A.Latkovskis pievienojas sēdes laikā.*

**J.Rancāns** iepazīstina ar sēdes darba kārtību un aicina Tieslietu ministrijas valsts sekretāru R.Kronbergu prezentēt minēto jautājumu.

**R.Kronbergs** informē, ka sēdē piedalās arī iestāžu – Ieslodzījuma vietu pārvaldes un Valsts probācijas dienesta – priekšnieki. Iezīmē, ka Tieslietu ministrijas sagatavotais budžeta pieprasījums ir gandrīz 300 miljoni eiro, no kuriem 291,5 miljoni ir pamatfunkciju īstenošanai. Kas attiecās uz soda izpildes iestādēm, tad 59 miljoni – Ieslodzījuma vietu pārvaldei savu funkciju īstenošanai, 9,4 miljoni – Valsts probācijas dienestam. Norāda, ka būtiskākais palielinājums 2021. gada budžetā ir sakarā ar to, ka valstī viena no prioritātēm ir veselība – ārstniecības personu atalgojumam, arī Tieslietu ministrijas iestādēs ir ārstniecības personas, tur palielinājums ir par 0,67 miljoniem eiro. Plānots, ka nākamgad Ieslodzījuma vietu pārvalde pabeigs uzlabot infrastruktūru Valmieras cietumā. Diemžēl finansējums nav ne iekšēji, ne no valsts budžeta līdzekļiem Valsts probācijas dienesta darbinieku atalgojumam, kas tika aplēsts, ka būtu vēlams 5% pieaugums. Tāpat norāda, ka ministrija aktīvi iesaistās citu finanšu instrumentu aktivitātēs, tai skaitā Eiropas Savienības fondos, Norvēģijas finanšu instrumentā, pieteikušies arī Eiropas Savienības atveseļošanas plāna izvirzītajām prioritātēm. 2021. gadā ieplānots finansējums arī Liepājas cietuma būvniecībai, jo projekts pirms Covid-19 iestāšanās jau bija gatavībā, valdība bija devusi zaļo gaismu, paredzētais finansējums – ne vairāk, kā 146,9 miljoni eiro, arī ir iekļauts budžeta ietvarā.

**J.Rancāns** vaicā, vai pareizi, ka 2021. gadā ministrijai paredzēts budžeta pieaugums, un kā tas tiks tērēts.

**R.Kronbergs** skaidro, ka kopējais pieaugums uz visu resoru ir 36 miljoni eiro. Ap 8 miljoniem eiro liels pieaugums darbinieku atlīdzībai. Tad ir slepenā sadaļa, Ieslodzījuma vietu pārvaldei attiecībā uz medicīnisko personālu, pieaugums uz tiesu drošības infrastruktūras uzlabošanu.

**I.Spure** papildina, ka pieaugums saistīts ar ārstniecības personu darba samaksas pieaugumu, tas sastāda aptuveni 0,6 miljonus. Mīnuss – 1 miljons, kas bija iepriekš piešķirts, kopš valdības lēmuma atlikt cietuma būvniecību, vecā cietuma uzturēšanai bija nepieciešami līdzekļi. Dažus gadus varēja rēķināties ar papildus 1 miljonu vecā cietuma, arī avārijas situāciju novēršanai, remontdarbiem. Tagad šī papildus nauda ir mīnusā. Kopējais budžets, salīdzinot ar pagājušo gadu, ir par 300 tūkstošiem mazāks. Skaidro tēriņu plānošanu – vislielāko daļu procentuāli aizņem atlīdzība personālam, nākamajā gadā tas tiek plānots 47,5 miljoni eiro, liela daļa no budžeta tiek tērēta komunālajiem pakalpojumiem, ēdināšanas pakalpojumiem – 6,5 miljoni eiro. Liela daļa šogad novirzīta Valmieras cietuma viena korpusa rekonstrukcijai. Nauda nav tikusi prasīta klāt neparedzētiem budžeta līdzekļiem renovācijai. Šie darbi akūti nepieciešami, korpusi ilgi bijuši avārijas stāvoklī. Skaidro nepieciešamos uzlabojumus un finanses, norāda, ka viena korpusa pilnīgi visas izmaksas ir aptuveni 4,3 miljoni eiro. Norāda, ka arī vecā infrastruktūra nepārtraukti prasa dažādus uzlabojumus, notiek dažāda rakstura avārijas situācijas, uz to arī tiek novirzīti budžeta līdzekļi, pagājušajā gadā remontdarbiem kopējā summa bija 66,7 tūkstoši eiro.

**M.Papsujevičs** norāda, ka valsts sekretārs jau daudz ko ir izstāstījis, Valsts probācijas dienesta budžets nākamajā gadā ir kopumā 9,4 miljoni eiro. Darbinieku skaits ir 404, budžeta struktūra pamatā sastāv no atlīdzības fonda, no šiem 9,4 miljoniem eiro 83% ir darbinieku algas. 17% ir tikai preces un pakalpojumi, tas ir apmēram pusotrs miljons un praktiski visa šī summa ir nosegta ar līgumiem – telpu nomas līgumiem (Latvijā izvietoti 33 adresēs, tas ir pamatoti, jo jābūt pieejamiem klientiem), otra lielākā lieta – autotransporta likme, trešā – dažādas lietas, kā datori, interneta pieslēgumi, datu bāzes, Valsts probācijas dienests ir viens no valsts nozīmes informācijas sistēmas turētājiem, administrētājiem, ir sava klientu datubāze. Iezīmē situāciju, ko ietekmē cenu izmaiņas, piemēram, degvielas cenu svārstības. Informē, ka summa, kas nav atbalstīta – telpu nomas maksājumi. Norāda, ka kopš 2009. gada dienests bija spiests būtiski samazināt telpas, tas nekādā veidā neveicināja drošību šajās telpās. Pēdējos gados iet uz to, ka cenšas nodalīt klientu zonu no zonas, kur strādā darbinieki ar datu sistēmām, ar citiem sadarbības partneriem, kur glabājās ierobežotas pieejamības informācija. Līdz gada beigām no 33 birojiem 12 būs šādi. Tika prasīti 74 tūkstoši eiro, lai nākamā gada ietvaros varētu palielināt šādu pielāgotu biroju skaitu. Norāda, ka papildus pielāgošanai atsevišķās vietās joprojām ir nomas maksas, bet tās ir zemas (piemēram, 1,20 eiro par kvadrātmetru) un tirgū nav šādu cenu. Rodas situācija, kad, beidzoties līguma termiņam, jaunus līgumus, pie tam, ar prasību pielāgot telpas iestādes vajadzībām, par šādu naudu nevar noslēgt. Iezīmē situāciju, norādot, ka dienests ir 100% dotēta valsts iestāde, nav ne valsts nodevu, ko kaut kā varētu administrēt savā budžetā, nav ieņēmumu – cik liela ir dotācija, tik var izlietot. Runājot par telpu nomas maksām, norāda, ka, slēdzot līgumu, ir jābūt drošam finansiālam segumam. Tika prasīts piešķirt papildu līdzekļus atbilstoši Centrālās statistikas pārvaldes datiem par komunālo maksājumu un nomas maksājumu pieaugumu. Norāda, ka var optimizēt citas izmaksas, un tas visu laiku tiek darīts. 95% no preču, pakalpojumu naudas tiek nosegts ar fiksētiem līgumiem. Papildus norāda, ka pusmiljons eiro būtu vēl nepieciešams darbinieku algu celšanai.

**R.Bergmanis** pateicas par skaidrojumiem un uzdod vairākus jautājumus: par lietu caurlaidības rādītāju raksturojumiem; dienestiem jautā par procentuālo kadru mainību; par E-lietas virzību – vai šeit iespējams Tieslietu ministrijai straujāk virzīties kopumā uz priekšu, kā arī vai paredz sarežģītas lietas, kur jāsniedz rakstisks skaidrojums klientam; par Valsts valodas centru – kāpēc tiek samazināti uz pusi nākošajā gadā, un plānotajām atgūtajām summām.

**R.Kronbergs** atbild uz jautājumiem, skaidrojot, ka visi rezultatīvie rādītāji, kas kalkulēti un identificēti budžetā, ir ar uzsāktajām reformām. Tiesu reforma – nākamgad sāk darboties Ekonomisko objektu tiesa, kur pretī bija rādītāji, ko noņems pirmās, otrās instances tiesām un uzdos šim. Ir uzsākta apjomīga reforma, kas tikko sākusi darboties, saistīta ar tiesu ekspertīžu institūtu. Šīs ekspertīzes gribēs sakoncentrēt vienuviet. Tas viss noteikti pluso šos rādītājus, iespēju uz izaugsmi. E-lieta tiks attīstīta, lai beigās tai pievienotos arī iekšlietu resors. Par kadru mainību iestādēs – viena problēma ir, ka uz iestādēm, kā Ieslodzījuma vietu pārvaldi, nevēlas iet cilvēki darba apstākļu dēļ. Vidēji resorā kadru mainība ir 11%, kas nav pats augstākais, komentē kadru mainības jautājumu, kadru pārstrukturēšanu. Par rakstiskajiem iesniegumiem – tā ir statistika, par ko visvairāk saņemti iesniegumi, sūdzības. Norāda, ka kadastrālā vērtēšana pagaidām nav prioritāte, skaidro iemeslus.

**I.Spure** komentē par personāla nokomplektēšanu Rīgā un Pierīgā, kur cietumos neizdodas nokomplektēt personālu, vairāk ir runa par uzraudzības apsardzes sastāvu. Par problēmām komplektēšanas ziņā – galvenokārt darba apstākļi, noslodze. Liela problēma ir tas, ka jaunieši arvien retāk ir fiziski un veselības ziņā gatavi stāties dienestā, nevar iziet veselības komisiju, nokārtot nu jau pazeminātās prasības attiecībā uz fiziskajām pārbaudēm. Ir aptuveni 300 vakances šobrīd sistēmā, pagaidām tā nav kritiskā robeža. No kā varētu veidot samazinājumu mainībai – jautājums ir darba samaksa, ko pēdējā laikā risināja. Šobrīd Ieslodzījuma vietu pārvalde no normatīvajos aktos noteiktās skalas maksā maksimumu, faktiski 98%. Budžeta ietvaros, cik iespējams, tik uzlabo. Komentē par darba kvalitātes uzlabošanos objektos, kuros ir labāki apstākļi, darba vidi. Saistībā ar jaunā cietuma būvi, bija ar to rēķinājušies, līdz ar to virkne – 3 vai 4 – vecie neatbilstošie būs slēgti. Līdz ar to šis atkal ir jautājums par darba vidi, jaunu komplektāciju un apmācību. Šobrīd sagatavojuši trīs mācību programmas, kas tiks īstenotas, kad jaunais cietums sāks darbu. Šeit arī parādās starpība – no 2023. gada jau jābūt būtu cietumam, 2024. gadā tam būtu jāsāk darboties. Komentē par lietu centralizēšanas un optimizēšanas plāniem.

**M.Papsujevičs** komentē par mainības rādītāju Valsts probācijas dienestā skaidro, ka tas ir 27% – tas ir pēdējos gados gājis uz augšu. Tie ir gadā pieņemtie, aizgājušie pret nodarbināto īpatsvaru. Viens no iemesliem ir atalgojums, bet pēdējos gados tas ne tuvu nav pats galvenais. Galvenais iemesls ir darba apstākļi, emocionāli un fiziski smags darbs, skaidro darba specifiku, darbinieku piesaisti, problemātiku. Norāda, ka darbinieki tiek atlasīti, tiek investēts cilvēku apmācībā, jo nav ārējās apmācības, – visu sastāda iekšējā apmācība, tiek izlietoti valsts budžeta līdzekļi, bet bieži vien darbinieki izvēlas pāriet uz citu iestādi, kas var piedāvāt labākus darba apstākļus, atalgojumu. Norāda, ka tas nav nekas labs ilgtermiņā sabiedrības drošībai. Vienlaikus informē, ka Valsts probācijas dienestam ir atšķirīgas sociālās garantijas no virknes citu partneru (Ieslodzījuma vietu pārvalde, prokuratūra, policija). Šajās iestādēs sociālo garantiju pakete ir citādāka, jo ir izdienas pensijas, Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likums, citas lietas, kuras Valsts probācijas dienesta darbiniekiem nav. Šobrīd dienesta darbiniekiem saskaņā ar likumu būtu nosakāma 35 stundu darba nedēļa. Bija piesaistīts ārpakalpojuma eksperts risku izvērtēšanai dienesta darbā, ir ieteicis ieviest 35 stundu normālā laika darba nedēļu darbiniekiem, kas strādā ar probācijas klientiem. Tas nozīmē, ka dienestam papildus 30 darbiniekus klāt vajadzētu, lai to varētu izdarīt. Šāda resursa nav, tas maksātu pāri pus miljonam eiro. Attiecībā par atalgojumu, Valsts probācijas dienesta vidējais atalgojuma rādītājs noteiktajā skalā ir 90% līdz maksimālajai šķērei.

**J.Rancāns** nolasa R.Kronberga videokonferences sarakstes platformā ievietoto ziņu, kur teikts, ka “papildinot par kadru jautājumu – tur, kur tas iespējams, esam uzsākuši jauno darbinieku piesaisti no visas Latvijas nepiesaistot darba vietas noteikšanā Rīgu, bet dodot iespēju strādāt attālināti no jebkura reģiona pat skaitoties darbā Rīgas birojā. Attiecībā uz Valsts valodas sargiem netiek mazināti šie valodu eksperti, bet reģiona cilvēki tiek nodrabināti (attālināti) un pieslēgti papildus kompetencei Rīgas ofisam un darbs reģionos notiek izbraukuma veidā vai tamlīdzīgi”. J.Rancāns norāda, ka tā varētu būt strādājoša iniciatīva, jo reģionos bezdarbs ir lielāks. Jaunie tehnoloģiskie risinājumi varētu būt liels palīgs, bet jāskatās, kā būs praksē. Jautā, vai R.Kronbergs aicina atbalstīt esošo budžeta projekta redakciju, vai ir kas papildus piebilstams.

**R.Kronbergs** atbild, ka aicina atbalstīt, kā arī aicina, izmantojot deputātu kvotas, atrast finansējumu Valsts probācijas dienesta darbinieku algām. Tā būs nākamā gada prioritāte, tā bija arī šogad prioritāte, tomēr bija jāizšķiras, kuras būs prioritātes un šī diemžēl palika.

**J.Rancāns** atbild, ka jācer, ka noziedzība nepieaugs un nebūs pastiprināta vajadzība pēc Ieslodzījuma vietu pārvaldes un Valsts probācijas dienesta. Valstiski skatoties, taupot uz vienu, var zaudēt uz ko citu, līdzīgi, kā situācijā ar Policijas akadēmijas likvidēšanu.

**R.Bergmanis** vaicā par Eiropas Savienības atveseļošanās fondu – vai kaut kādā veidā tieslietu sistēma arī tur tiks stiprināta, kādi ir prioritārie projekti.

**R.Kronbergs** norāda, ka Eiropas Savienības atveseļošanās fondā Tieslietu ministrija jau uzreiz bija gatava iesniegt projektus. Šajā ir pieteikta E-lietas tālākā attīstība, kur savā pulkā ņem arī iekšlietu struktūras; vienota tiesnešu un prokuroru mācību izveide, kur iesaistītas arī iekšlietu struktūras, eksperti, speciālisti; elektroniskās maksātnespējas uzskaites sistēmas attīstība; Uzņēmumu reģistra attīstība; valsts vienotas juridiskās profesionālās kvalifikācijas eksāmenu platforma – Latvijas Universitāte šogad testēs pirmo valsts vienoto juristu eksāmenu kā pilotprojektu, jāattīsta platforma, lai varētu pieslēgt visas augstskolas, kas gatavo juristus; Valsts zemes dienesta digitāla klientu centra izveide.

**I.Spure** papildina, ka arī Ieslodzījuma vietu pārvalde izmanto iespēju piedalīties projektos, iezīmē tos – Eiropas Sociālā fonda projekti personāla attīstībai, bijušo ieslodzīto atbalsta sistēmas izveidei, Norvēģijas finanšu instrumenta projekti, tiek īstenots projekts, kur tiks būvēta personālizglītības iestāde nozares un Valsts probācijas dienesta vajadzībām. Ar vietu tieši praktisko nodarbību īstenošanai, kas ir ļoti būtiski – sagatavot personālu kvalitatīvi. Šī finansējuma ietvaros pie mācību iestādes attīstīta arī prakses vieta, kas būs kā atklātais cietums, jo šobrīd arī šis jautājums ir akūts. Tāpat norāda, ka tiek īstenoti siltināšanas projekti objektos.

**M.Papsujevičs** papildina par Eiropas Savienības projektiem un fondiem. Nodala pamatbudžetu no fondu finansējuma, norādot, ka projekti nedod finanses pamatlietām – algām, telpām. Kopš dienesta izveidošanas nemitīgi tiek īstenoti dažādi projekti. Šobrīd īsteno projektu par e-krimināllietas ieviešanu, saturiskās aktivitātes gan personāla jomā, izglītošanas, pētniecības jomā tos īsteno caur Eiropas Sociālajiem projektiem. Gatavo projektus arī Eiropas strukturālajiem fondiem un ERAF. Akcentē, ka visa attīstība tiek realizēta caur projektiem, tomēr nacionālajiem budžetiem jārisina jautājumi par algām, nomas maksām.

**J.Rancāns** pateicas Tieslietu ministrijas pārstāvjiem par sniegto informāciju. Aicina deputātus palikt pie darba kārtības punkta “Dažādi”.

J.Rancāns informē, ka komisijā saņemts uzaicinājums tikties ar Slovākijas Aizsardzības ministrijas valsts sekretāru, kurš plāno ierasties Rīgā 12.-13. novembrī, lai, kā runātājs, apmeklētu Rīgas konferenci. Vienlaikus informē, ka Slovākijas kontingents Ādažos sastāda ap 150 karavīru.

Vaicā, vai deputāti būtu gatavi rīkot šādu tikšanos klātienē, ja to būs iespējams rīkot, ņemot vērā Covid-19, norāda, ka pats būtu gatavs.

**R.Bergmanis** apstiprina, ka būtu gatavs tikties, ja situācija ļaus. Piebilst, ka nav notikusi arī Slovākijas karavīru rotācija Covid-19 pandēmijas dēļ.

**J.Rancāns** rezumē, ka provizoriski, ja uz šiem datumiem situācija ar Covid-19 izplatību būs uzlabojusies un vairs nebūs noteikti lieli ierobežojumi, tad būs gatavi satikties klātienē. Ja situācija ir tāda, kā līdz šim, tad šī tikšanās ir uz jautājuma zīmes, kā arī, atkarīga no tā, vai citas iesaistītās puses gatavas tikties videokonferences režīmā.

**J.Rancāns** informē, ka Stratēģiskās komunikācijas apakškomisijā nepieciešams ievēlēt jaunu locekli, tiek piedāvāts ievēlēt deputāti Lindu Medni.

*Deputātiem nav iebildumu, nolemts Stratēģiskās komunikācijas apakškomisijā papildus apstiprinātajam sastāvam iekļaut deputāti Lindu Medni.*

**J.Rancāns** slēdz sēdi.

Komisijas priekšsēdētājs J.Rancāns

Komisijas sekretārs E.Šnore

Protokolētāja K.Stūre